Inger Støjberg (V), 2010-06-16:
Jeg vil gerne takke for behandlingen af forslaget.
Med aftalen om genopretningen af dansk økonomi har vi taget et vigtigt skridt hen imod at løse de udfordringer, som det danske samfund står over for både på kort sigt og på lang sigt.
Et væsentligt led i aftalen om en samlet dagpengereform som den her, der jo indeholder tre elementer, er for det første en nedsættelse af dagpengeperioden fra 4 år til 2 år.
For det andet er der en harmonisering af beskæftigelseskravet for optjening og genoptjening af ret til dagpenge, så man fremover i alle situationer skal have 52 ugers beskæftigelse inden for 3 år for at kunne optjene en dagpengeperiode.
Og for det tredje er der en ændring af perioden for beregningen af dagpengesatsen.
Elementet om en nedsættelse af dagpengeperioden indgår i L 222, som vi jo fik vedtaget her for få timer siden, og nu behandler vi så det element i reformen, der handler om en harmonisering af optjenings- og genoptjeningskravet for ret til dagpenge.
Det giver den enkelte mulighed for at vurdere sin samlede situation, som den ser ud, når elementerne er trådt i kraft.
Regeringen vil i næste folketingssamling fremsætte lovforslaget om en ændring af perioden for beregningen af dagpengesatsen.
Som jeg har sagt flere gange, bl.a. under behandlingen af L 222, er dagpengereformen en god løsning.
Det er faktisk også noget, som langt de fleste økonomer er enige med os i.
Der er bred enighed om, at en kortere dagpengeperiode og en harmonisering af beskæftigelseskravet vil styrke strukturerne på det danske arbejdsmarked; det har både vismændene, OECD, Arbejdsmarkedskommissionen og Velfærdskommissionen sagt.
Sammen med aftalen om en styrket forebyggende indsats imod langtidsledighed, som bl.a. indeholder jobrettet uddannelse til langtidsledige i aktivering og aktive tilbud ude på arbejdspladserne,
indebærer dagpengereformen en væsentlig styrkelse af beskæftigelsen på lidt længere sigt.
Og vi giver danskerne god tid til at forberede sig på de nye forhold; alle, som bliver omfattet af de nye regler, får 2 år til at indrette sig på ændringerne.
Harmoniseringen af beskæftigelseskravet betyder, at fuldtidsforsikrede personer fremover i alle situationer skal have haft beskæftigelse i et omfang, der svarer til sammenlagt 52 ugers fuldtidsbeskæftigelse inden for 3 år, for at optjene eller genoptjene ret til dagpenge.
Kravet har således som i dag i første omgang betydning, når man optjener ret til dagpenge, samt når man optjener ret til en ny dagpengeperiode i løbet af en dagpengeperiode.
Med forslaget gælder det nu også, at man optjener ret til en ny dagpengeperiode, efter at dagpengeperioden er udløbet.
I dag skal man kun have haft 26 ugers fuldtidsbeskæftigelse, altså svarende til 2 måneders fuldtidsbeskæftigelse, i gennemsnit pr. år i de 3 år for at optjene retten til dagpenge, når ens dagpengeperiode er udløbet.
Med de nye krav til beskæftigelse vil en person i hvert af de 3 år i gennemsnit skulle have 4 måneders fuldtidsarbejde.
Det synes jeg er et rimeligt krav.
Harmoniseringen af beskæftigelseskravet vil sammen med de øvrige elementer i dagpengereformen være med til at øge den enkelte lediges incitament til at søge og til at tage arbejde, og det vil samtidig også være med til at øge beskæftigelsen på sigt.
En person skal således opfylde et beskæftigelseskrav på 52 uger inden for 3 år for at påbegynde en ny dagpengeperiode den 2. juli 2012 og herefter.
Da der er godt 2 år til, at reglen træder i kraft, vil alle selvfølgelig også have god tid til at indrette sig på den nye regel.
F.eks. skifter 10.000 danskere job hver eneste uge.
De løbende jobåbninger kombineret med et gryende opsving og en fremtidig og måske også mere permanent mangel på arbejdskraft gør, at der vil være gode muligheder for at indstille sig på de ændrede beskæftigelseskrav i de kommende 2 år.
Så vil jeg gerne her til slut igen lige slå fast – jeg har sagt det tidligere, men det kan ikke siges for tit – at det danske dagpengesystem stadig væk vil være et af verdens allerbedste, og at der for den enkelte vil være god tid og også gode muligheder for at sætte sig ind i de nye regler.
Jeg vil endnu en gang gerne takke for behandlingen af lovforslaget, og jeg ser frem til en god og formodentlig og forhåbentlig også grundig udvalgsbehandling.